Bugetul a fost aprobat, cu 51 voturi 'pentru', 0 'împotrivă', 0 'abțineri'. Şedinţa extraordinară a fost convocată de către grupurile consilierilor generali ai PNL şi PSD.
La proiectul iniţial au fost inițiate două amendamente, unul susţinut de primarul general Nicușor Dan şi unul inițiat de grupurile PSD şi PNL. Consilierii municipali PSD şi PNL au dorit alocarea suplimentară a sumei de 240 milioane de lei pentru subvenţia la termoficare, a 200 de milioane de lei la subvenţia la transportul public, dar şi a 150 de milioane de lei pentru plata parţială a restanţelor la sprijinul pentru persoanele adulte cu dizabilităţi.
De asemenea, ei au susţinut alocarea a 25 de milioane de lei pentru proiectul Banca de alimente, a 25 de milioane de lei pentru deblocarea blocului social din Prelungirea Ghencea, precum şi a unor sume pentru proiectul Penetraţie Ciurel - Autostrada A1 - Pod Ciurel.
Prin amendamentul PSD şi PNL, bugetul Proedus va scădea cu 25 de milioane de lei, al ARCUB cu 17 milioane lei, al ALPAB cu 20 de milioane de lei, al Creart cu 13 milioane lei.
De asemenea, vor scădea cu 30 de milioane de lei banii destinaţi Administraţiei Străzilor, dintre care 14,5 milioane de la obiectivul 'Indicatoare rutiere trecere de pietoni echipate cu lămpi cu leduri alimentate de panouri fotovoltaice inclusiv stâlpi'.
Se mai reduc 20 de milioane de lei şi de la Administraţia Municipală pentru Consolidarea Clădirilor cu Risc Seismic. Mai mult, bugetul Direcţiei Generale de Asistenţă Socială va fi crescut cu 200 de milioane de lei. În buget este inclus şi un împrumut de 258 de milioane de lei, pe care Primăria Municipiului București urmează să îl contracteze.
Video
Fiți la curent cu ultimele noutăți. Urmăriți DCNews și pe Google News